འོན་ཀྱང་བོད་བཙན་པོའི་རྒྱལ་རབས་ནུབ་པ་ནས་བཟུང་ག་ལེ་ག་ལེར་ས་མཐོའི་ཡུལ་འདི་དུས་རབས་མང་པོར་ལྷིང་འཇགས་སུ་གནས་ཡོད་དེ།རྒྱ་གར་དུ་དམ་པའི་ཆོས་འཚོལ་བའི་ཕྱིར་དུ་ཕར་འགྲོ་ཚུར་ཡོང་བྱེད་པའི་བན་དེ་འགའ་རེ་ལས་ཕྱིའི་འགྲུལ་པ་དག་གི་རྒྱུ་ལམ་ཡོངས་སུ་ཆད།དེ་བས་ཉི་ཧོང་དང་བོད་ལའང་ལོ་ངོ་སྟོང་མ་ཟིན་ཙམ་དུ་འབྲེལ་འདྲིས་ཅི་ཡང་བྱུང་མེད་པ་སྨྲ་ཅི་དགོས།དུས་རབས་བཅུ་དགུ་པར་ཅིན་ཐིང་ཁྲིང་ཙང་གིས་བླ་མར་དཔྱོད་པབྲིས་པ་དེ་ཉི་ཧོང་པས་བོད་ཀྱི་ཆོས་ལུགས་ལ་རྟོག་ཞིབ་བྱེད་པའི་མགོ་བཟུང་བ་ཡིན།དེ་རྗེས་ཇོ་ཏོ་ཡོན་དགོན་ཤར་མ་དང་ནུབ་མ་ནས་བོད་ལ་སློབ་གཉེར་པ་དང་ཉམས་ཞིབ་པ་མང་པོ་སྔ་རྗེས་སུ་མངགས།ནེན་ཧེ་ཁན་དང་སུ་པུན་ཝན་ཡཱ་གཉིས་ཇོ་ཏོ་ཡོན་དགོན་ཤར་མའི་གྲྭ་པ་སློབ་གཉེར་བ་དང་།བྷུན་ཀྱོ་ཨོ་ཀི་དང་ཐ་རྡ་ཐཱོ་ཀྭང་གཉིས་ཇོ་ཏོ་ཡོན་དགོན་ནུབ་མའི་གྲྭ་པ་ཡིན།མེན་གྱི་སྲིད་ལོའི་སྐབས་ཉི་ཧོང་དུ་ནང་བསྟན་གཏོར་བཅོམ་གྱི་ལས་འགུལ་བྱུང་བ་དང་།རབས་བཅུ་དགུ་པར་ཡེ་ཤུའི་ཆོས་ལུགས་དང་གནམ་བདག་ཆོས་ལུགས་གཉིས་ཉི་ཧོང་དུ་མགྱོགས་མྱུར་འཕེལ་རྒྱས་བྱུང་ཞིང་།ད་དུང་ཉི་ཧོང་ནང་བསྟན་རྒྱ་གར་ནས་ཐད་ཀར་བརྒྱུད་པ་མ་ཡིན་པར་རྒྱ་ནག་བརྒྱུད་དེ་བྱུང་བས་འགྱུར་ནོར་བ་དང་འཁྲུགས་པ་སོགས་མང་དུ་བྱུང་།དེ་བས་ཉི་ཧོང་གི་ནང་པ་དག་གིས་ནང་བསྟན་འཕེལ་རྒྱས་ཀྱི་ཕྱོགས་ལ་བསམ་གཞིག་གསར་བ་ཞིག་མི་གཏོང་ཀ་མེད་བྱུང་།དཔེར་ན།ཀ་ཝ་གུ་ཅི་ཤེས་རབ་རྒྱ་མཚོའི་ལམ་ཡིག་ཏུ་འདི་ལྟར་བཀོད་ཡོད་དེང་ནི་རྒྱང་ཐག་རིང་བའི་བོད་ལ་འགྲུལ་བཞུད་བྱེད་དགོས་པའི་རྐྱེན་གཙོ་བོ་ནང་བསྟན་གཞུང་ལུགས་ཀྱི་མ་དཔེ་བཙལ་ཏེ་སྤྱི་ཚོགས་ཀྱི་མི་དམངས་ལ་ཞབས་ཞུ་ཞིག་བསྒྲུབ་འདོད་པ་དེ་ཡིན།